CELEX: 32011R0745
Language: et
Date: 2011-07-28 00:00:00
Title: Komisjoni rakendusmäärus (EL) nr 745/2011, 28. juuli 2011 , millega registreeritakse kaitstud päritolunimetuste ja kaitstud geograafiliste tähiste registris nimetus [Karlovarské trojhránky (KGT)]

29.7.2011   
            
            
               ET
            
            
               Euroopa Liidu Teataja
            
            
               L 197/5
            
         KOMISJONI RAKENDUSMÄÄRUS (EL) nr 745/2011,
   28. juuli 2011,
   millega registreeritakse kaitstud päritolunimetuste ja kaitstud geograafiliste tähiste registris nimetus [Karlovarské trojhránky (KGT)]
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 20. märtsi 2006. aasta määrust (EÜ) nr 510/2006 põllumajandustoodete ja toidu geograafiliste tähiste ja päritolunimetuste kaitse kohta, (1) eriti selle artikli 7 lõike 5 kolmandat lõiku,
   ning arvestades järgmist:
   
               (1)
            
            
               Kooskõlas määruse (EÜ) nr 510/2006 artikli 6 lõikega 2 ja vastavalt artikli 17 lõikele 2 avaldati Euroopa Liidu Teatajas Tšehhi Vabariigi 19. oktoobri 2004. aasta taotlus registreerida nimetus „Karlovarské trojhránky” (2).
            
         
               (2)
            
            
               Vastavalt määruse (EÜ) nr 510/2006 artikli 7 lõikele 1 esitasid Saksamaa ja Austria registreerimisele vastuväited. Kõnealuse määruse artikli 7 lõike 3 esimese lõigu punktide a, b, c ja d kohaselt loeti vastuväited vastuvõetavaks.
            
         
               (3)
            
            
               Komisjon kutsus 6. mai 2008. aasta kirjaga asjaomaseid liikmesriike üles saavutama omavaheline kokkulepe vastavalt nende riigisisestele menetlustele.
            
         
               (4)
            
            
               Kuna Tšehhi Vabariik ja Austria ning Tšehhi Vabariik ja Saksamaa ei ole suutnud ettenähtud tähtaja jooksul kokkuleppele jõuda, peab komisjon võtma vastu otsuse vastavalt määruse (EÜ) nr 510/2006 artikli 15 lõikes 2 osutatud korrale.
            
         
               (5)
            
            
               Kui rääkida väidetavast mittevastavusest määruse (EÜ) nr 510/2006 artiklile 2 seoses määratletud geograafilises piirkonnas toote tootmise ja selle maine kvaliteedi puudumisega, siis kinnitasid vastutavad riiklikud asutused, et tootmine toimus määratletud geograafilises piirkonnas. Seos põhines toote erilisel omadusel, mis tuleneb geograafilisest piirkonnast – nimelt tootmises kasutatav mineraalvesi, millest piisab artikli 2 lõike 1 punkti b nõuetele vastamiseks; kas tootel on või ei ole piisav maine, et vastata artikli 2 lõike 1 nõuetele, oli ebaoluline.
            
         
               (6)
            
            
               Saksamaa vastuväidetest ilmnes, et kaubamärgid, sh geograafiline tähis „Karlsbader Oblaten”, on registreeritud enne seda, kui tähis „Karlovarské trojhránky” registreeriti kaitstud geograafilise tähisena. Täiendavalt esitati tõendeid selle kohta, et Saksamaal seostavad tarbijad nimetust „Karlsbader Oblaten” konkreetset liiki vahvliga. Vastuväidetes ei esitatud ühtegi tõendit selle kohta, et tarbijad kindlalt seostaksid vahvleid kõigi või mis tahes kaubamärkidega, mis on eristatavad kirjeldatavast tähisest „Karlsbader Oblaten”, või et tarbijaid eksitataks nimetuse „Karlovarské trojhránky” all turustatava toote tegeliku määratluse osas. Seetõttu ei saa komisjon järeldada, et nimetuse „Karlovarské trojhránky” registreerimine oleks vastuolus määruse (EÜ) nr 510/2006 artikli 3 lõikega 4.
            
         
               (7)
            
            
               Kuna nimetuste „Karlsbader Oblaten” ja „Karlovarské trojhránky” esimene osa on identne, on mõistlik järeldada, et määruse (EÜ) nr 510/2006 artikli 7 lõike 3 punkti c kohaldamisel on nimetused osaliselt identsed. Arvestades lisaks sellele toodete sarnasusi ja nende ühist päritolu, võiks määruse (EÜ) nr 510/2006 artikli 13 lõike 1 punktiga b ette nähtud kaitse kohaldamisest tuleneda, et nimetuse „Karlovarské trojhránky” võimaliku registreerimise korral võiks pädev kohus leida, et seda on kaitstud nimetuse „Karlsbader Oblaten” kasutamise eest. Seetõttu nähtub tõenditest, et nimetuse „Karlovarské trojhránky” registreerimine kahjustaks nimetuse „Karlsbader Oblaten” edasist olemasolu määruse (EÜ) nr 510/2006 artikli 7 lõike 3 punkti c tähenduses.
            
         
               (8)
            
            
               Vastuväited tunnistati vastuvõetavaks muu hulgas sel põhjusel, et nimetuse registreerimine ohustaks osaliselt identset nimetust „Karlsbader Oblaten” sel määral, kui seda nimetust kasutatakse toote puhul, ning see ei ole kaitstud kaubamärki käsitlevate õigusaktide kohaselt. Tõenditest nähtub veel, et endise nimega Karlsbadi linna tootjatelt pärit nimetus „Karlsbader Oblaten” ja sellise nimega vahvlite tootmine on püsinud märkimisväärselt pikka aega. Lisaks sellele ilmneb tõenditest, et nimetuse „Karlsbader Oblaten” kasutamine osutab autentsele ja traditsioonilisele tootele, mis ei kasuta ära nimetuse „Karlovarské trojhránky” mainet. Nimetatud põhjustel tuleks ette näha määruse (EÜ) nr 510/2006 artikli 13 lõikega 3 ette nähtud maksimaalne üleminekuperiood.
            
         
               (9)
            
            
               Seoses nimetust „Karlsbader Oblaten” sisaldavate kaubamärkidega, mis olid kaitstud registreerimisega või mis olid omandatud enne „Karlovarské trojhránky” registreerimise taotluse esitamist, ei ole määruse (EÜ) nr 510/2006 artikli 14 lõike 1 tingimused täidetud; seega ei saa nimetuse „Karlovarské trojhránky” registreerimisel kaitstud geograafilise tähisena kõnealuseid kaubamärke kehtetuks tunnistada ega saa nende jätkuvat kasutamist takistada, sest kaubamärki käsitlevates õigusaktides sätestatud üldnõuded on muul moel täidetud.
            
         
               (10)
            
            
               Seoses üldnimetuseks muutunud nimetustega osutatakse vastuväites nimetuse „Karlsbader Oblaten”, mitte aga nimetuse „Karlovarské trojhránky” üldisele kasutamisele. Kuigi vastuväidetes on esitatud tõendeid näitamaks, et kasutatakse arvukalt üldisi kirjeldavaid mõisteid (sh saksakeelne tähendus „Karlsbader Oblaten”), ei ole esitatud tõendeid selle kohta, et nimetust „Karlovarské trojhránky” on kasutatud sellise tootekategooria tähistamiseks, mis ei ole pärit Karlovy Vary piirkonnast. Vastuväites ei võeta arvesse olukorda Tšehhi Vabariigis. Seepärast ei saa esitatud teabe põhjal nimetust „Karlovarské trojhránky” käsitada üldnimetusena ning puudub mittevastavus määruse (EÜ) nr 510/2006 artikli 3 lõikele 1.
            
         
               (11)
            
            
               Eeltoodut arvesse võttes tuleks nimetus „Karlovarské trojhránky” kanda kaitstud päritolunimetuste ja geograafiliste tähiste registrisse, kohaldades viieaastast üleminekuperioodi, mille jooksul võib jätkata nimetuse „Karlsbader Oblaten” kasutamist, arvestades asjaolu, et v.a üleminekuperioodil võib see olla vastuolus määruse (EÜ) nr 510/2006 artikli 13 lõikes 1 sätestatud kaitsega.
            
         
               (12)
            
            
               Käesoleva määrusega ette nähtud meetmed on kooskõlas kaitstud geograafiliste tähiste ja päritolunimetuste alalise komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Käesoleva määruse lisas esitatud nimetus registreeritakse.
   Artikkel 2
   1.   Nimetust „Karlsbader Oblaten” tohib alates käesoleva määruse jõustumisest viie aasta jooksul kasutada selliste vahvlite puhul, mis ei vasta nimetuse „Karlovarské trojhránky” spetsifikaadile.
   2.   Nimetust „Karlsbader Oblaten” sisaldavaid kaubamärke, mis olid kaitstud registreerimisega või mis olid omandatud enne 19. oktoobrit 2004, ei saa nimetuse „Karlovarské trojhránky” registreerimisel kaitstud geograafilise tähisena kehtetuks tunnistada ega saa nende jätkuvat kasutamist takistada, sest kaubamärki käsitlevates õigusaktides sätestatud üldnõuded on muul moel täidetud.
   Artikkel 3
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 28. juuli 2011
      
         
            Komisjoni nimel
         
         
            president
         
         José Manuel BARROSO
      
   
   
      (1)  ELT L 93, 31.3.2006, lk 12.
   
      (2)  ELT C 206, 5.9.2007, lk 29.
   
      LISA
      Määruse (EÜ) nr 510/2006 I lisas osutatud toiduained:
      
         Klass 2.4.   Leib, valikpagaritooted, koogid, kondiitritooted, küpsised ja muud pagaritooted
      
      TŠEHHI VABARIIK
      Karlovarské trojhránky (KGT)